—

Odsek „‚Cidres de Bretagne‘ (cidery a koncentrované mušty) sa vyrábajú výlučne v Bretónsku“ sa nahrádza odsekom: „Zber muštových jabĺk a výroba cidera ‚Cidre de Bretagne‘ s výnimkou balenia sa vykonávajú v zemepisnej oblasti pozostávajúcej z obcí uvedených ďalej. Zemepisná oblasť sa rozprestiera na Armorickom masíve a zahŕňa departementy administratívneho regiónu Bretónsko doplnené o časti departementov Mayenne, Loire-Atlantique a Maine-et-Loire.“. Zemepisná oblasť výroby cidera „Cidre de Bretagne“ je rozšírená o viacero obcí, v ktorých sa pestujú muštové jablká a ktoré môžu dodávať na základe platnej špecifikácie muštové jablká hospodárskym subjektom v zemepisnej oblasti do 31. decembra 2015. Až do konca roka 2015 teda na základe výnimky existovala doplnková zásobovacia oblasť so 606 obcami rozmiestnenými v časti departementov Maine-et-Loire, Mayenne a Sarthe. V zmenenej špecifikácii sa z týchto obcí zahŕňa do zemepisnej oblasti 120 obcí, ktoré sa nachádzajú vo východnej časti departementu Mayenne. Tieto obce predstavujú plochu 2 342,6 km2, t. j. 6,55 % plochy vymedzenej v platnej špecifikácii. Rozšírenie pestovania jabĺk za administratívne hranice Bretónska je z historického pohľadu v súlade s rozvojom výroby cidera „Cidre de Bretagne“. Významný nárast spotreby cidera v tejto oblasti na začiatku 20. storočia mal totiž za následok silný dopyt po muštových jablkách, ktorý nebolo možné uspokojiť na miestnej úrovni. Priemyselné spoločnosti a profesijné organizácie preto veľmi rýchlo podporili toto rozšírenie pestovania. Vďaka obnove muštového sadu sa z východu Mayenne stala jedna zo súčastí oblasti výroby cidera „Cidre de Bretagne“. Spolu so zvyškom oblasti vytvára súdržný celok, ktorý patrí do rovnakého geologického komplexu (Armorický masív) a zahŕňa výrobcov, ktorí nepretržite dodávajú ovocie určené pre CHZO „Cidre de Bretagne“ od jeho uznania, a sady, ktorých odrodový profil je podobný profilu vo zvyšnej časti zemepisnej oblasti. Od uznania CHZO sa toto postavenie ďalej posilnilo v nadväznosti na výsadbu a uzatvorenie nových zmlúv na zabezpečenie dodávok pre spracovateľov. Pokiaľ ide o produkciu muštových jabĺk, na základe celkového poľnohospodárskeho sčítania z roku 2010 sa zistilo 1 071 pestovateľov obhospodarujúcich vyhradené sady s rozlohou 2 910 ha v súčasnej zemepisnej oblasti a 63 pestovateľov na 138 ha v rámci požadovaného rozšírenia (4,74 % dodatočnej plochy, t. j. odhadovaná produkcia približne 3 000 ton za rok). Francúzska medziodborová organizácia pre cidery (Union Nationale Interprofessionnelle Cidricole) sčítala v Mayenne 16 výrobcov cidera. Vo väčšine prípadov ide o drobných výrobcov farmárskeho typu a iba dvaja z nich, ktorí sídlia v západnej časti Mayenne, vyrábajú viac ako 300 hl cidera ročne. Pestovatelia z východu Mayenne majú veľmi dlhé zmluvné partnerstvo s bretónskymi výrobcami cidera: napríklad výrobcu cidera Loïc Raison zásobujú už od roku 1923. Ovocie z tejto oblasti sa vždy zbieralo a prispievalo k rozvoju dobrej povesti výrobku v celej zemepisnej oblasti. Z historického uhla pohľadu treba dodať, že v oblasti sa usadil veľký výrobca cidera, firma VOLCLER. Usídlil sa v meste Mayenne, na západnom brehu rieky s rovnakým názvom, ktorá preteká mestom. Tento výrobca cidera odoberal väčšinu ovocia z oblasti vrátane ovocia z východnej časti Mayenne, a bol súčasťou zemepisnej oblasti „Cidre de Bretagne“. Po ukončení činnosti v roku 2008 sa pestovatelia ovocia, ktorí dodávali tomuto výrobcovi, logicky ocitli v spádovej oblasti iných výrobcov cidera v zemepisnej oblasti „Cidre de Bretagne“. Aj keď požadovaná oblasť rozšírenia nemá osobitnú povesť, združuje pestovateľov ovocia, ktorého osud je spojený s výrobcami, ktorí historicky vyrábali cider „Cidre de Bretagne“. Z tohto dôvodu predstavuje základný prvok dobrého mena CHZO „Cidre de Bretagne“. Východ Maine-et-Loire a Sarthe, ďalšie súčasti doplnkovej zásobovacej oblasti, na ktorú sa vzťahuje výnimka, predstavujú odlišný prípad, lebo majú odlišné prírodné podmienky (podnebie a geológiu), inak vyvážený odrodový profil, v ktorom majú väčšie zastúpenie odrody určené na dvojaké využitie (cider a džús) a novšiu históriu zmluvných vzťahov. Táto oblasť sa preto nezačlenila do zemepisnej oblasti.